google/wiki40b huggingface dataset:
Λάιμαν Γκίλμορ

Πρώτη πτήση

Ο Γκίλμορ, σε συνέντευξή του το 1936, ανέφερε μία επιτυχή προσδεδεμένη πτήση με ανεμόπτερο το 1893 και μία ελεύθερη πτήση το 1894. Ο Γκίλμορ προσέθεσε επίσης πως (αν και δεν το είχε αναφέρει μέχρι το 1927) πραγματοποίησε ελεγχόμενη ατμοκίνητη πτήση στις 15 Μαΐου 1902. Ωστόσο, όλες οι καταγραφές και τα έγγραφα που σχετιζόταν με το αεροσκάφος του καταστράφηκαν σε πυρκαγιά.
Υπάρχουν φωτογραφίες του 1898 που αναπαριστούν τη μηχανή του Γκίλμορ, αλλά καμία δεν τη δείχνει στον αέρα. Οι ισχυρισμοί πως το αεροσκάφος κατάφερε να πετάξει είναι ανεπιβεβαίωτοι, και λαμβάνοντας υπόψη το βάρος του αεροσκάφους που φαίνεται στις φωτογραφίες, η πιθανότητα για πτήση είναι εξαιρετικά αμφίβολη.

Έργο

Ο Λάιμαν Γκίλμοορ βρισκόταν σε επαφή με άλλους πρωτοπόρους της αεροπορίας όπως ο Σάμιουελ Λάνγκλεϊ και τελικά με τους αδελφούς Ράιτ.
Το 1902, ο Γκίλμορ έλαβε δύο διπλώματα ευρεσιτεχνίας για ατμομηχανές. Πραγματοποίησε εφευρέσεις και σε άλλους τομείς: για παράδειγμα ένα περιστρεφόμενο εκχιονιστικό. Στις 15 Μαρτίου 1907, ο Γκίλμορ άνοιξε το πρώτο εμπορικό πεδίο προσγειώσεων, το Gilmore Airfield, στο Γκρας Βάλεϊ. Στο χώρο πλέον στεγάζεται σχολείο με το όνομά του.
Το 1935, το υπόστεγο του Λάιμαν και δύο παλιά μονοπλάνα καταστράφηκαν από πυρκαγιά. Η φωτιά ακύρωσε τα σχέδια του να εκθέσει ένα μεγαλύτερο μονοπλάνο στη Διεθνή Έκθεση του Σικάγο. Ο Γκίλμορ άρχισε να ασχολείται με την εξόρυξη χρυσού και πέθανε φτωχός στη Νεβάντα Σίτι της Καλιφόρνια.
Αξονική τομογραφία

Η αξονική τομογραφία ή Υπολογιστική τομογραφία (στα Αγγλικά αρχικά Axial Tomography, σήμερα Computed Tomography - CT) είναι ακτινολογική μέθοδος εξέτασης του ανθρώπινου σώματος. Μπορεί να απεικονίσει σε κάθετες τομές ολόκληρο το σώμα, χρησιμοποιώντας την ακτινοβολία Χ.

Ιστορία

Η αξονική τομογραφία εισήχθη στην ιατρική διαγνωστική τη δεκαετία του 1970 (για την ακρίβεια το 1968) και έφερε επανάσταση στο χώρο. Ξεκίνησε από τις ΗΠΑ και το πρώτο όργανο που μελετήθηκε με αυτήν ήταν ο εγκέφαλος. Η μέθοδος έτυχε ταχέως καθολικής αποδοχής, κυρίως, για το ότι δεν προκαλεί καμία ταλαιπωρία στους ασθενείς και έχει μεγάλη διαγνωστική ακρίβεια.

Τεχνική λήψης

Οι αξονικές τομογραφίες λαμβάνονται με ένα μεγάλο όργανο, που καλείται αξονικός τομογράφος. Ο εξεταζόμενος τοποθετείται σε ύπτια θέση σε ένα κινούμενο κάθισμα το οποίο αργά διέρχεται μέσω μιας κυκλικής τρύπας του μηχανήματος. Αποφεύγεται να ακτινοβοληθούν οι οφθαλμοί, γι' αυτό και το κεφάλι τοποθετείται με κλίση 15ο προς τα κάτω. Όση ώρα ο εξεταζόμενος βρίσκεται μέσα στην κυκλική περιοχή ακτινοβολείται με ακτίνες Χ ανά τακτά χρονικά διαστήματα.
Με αυτήν τη μέθοδο λαμβάνονται κάθετες λεπτές τομές (μεταξύ 0,6-10 χιλιοστών) του ανθρώπινου σώματος, οι οποίες αποτυπώνονται σε φιλμ και εκτυπώνονται σε ειδικό χαρτί, με χρώμα μαύρο - άσπρο και διαφανές.
Οι εικόνες αποθηκεύονται στον υπολογιστή και μπορούν να μεταφερθούν οπουδήποτε. Συνήθως αποθηκεύονται και σε CD που δίδεται στον ασθενή και έτσι μπορεί να γίνει διάγνωση σε οποιονδήποτε άλλον υπολογιστή με τη χρήση κατάλληλων προγραμμάτων.
Τα συμπαγή μόρια φαίνονται καλύτερα. Έτσι απεικονίζεται το εσωτερικό του σώματος και επιτρέπεται στον εξεταστή να αναζητήσει βλάβες μέσα στα όργανα ή να εντοπίσει ανωμαλίες σε σημεία που ήταν αδιανόητο να εντοπιστούν με την απλή ακτινογραφία.
Μια τελευταία εξέλιξη της αξονικής τομογραφίας είναι η ελικοειδής αξονική τομογραφία (spiral) η οποία, πέρα από άλλα πλεονεκτήματα. παρέχει τη δυνατότητα ανακατασκευής των εικόνων, ώστε να έχουμε και τομές σε άλλα επίπεδα (μετωπιαία, στεφανιαία και λοξά), πράγμα που μέχρι τώρα μόνο η μαγνητική τομογραφία μπορούσε να κάνει.
Υπάρχει επίσης η δυνατότητα διαμόρφωσης εντυπωσιακών εικόνων τριών διαστάσεων (3D), που βοηθούν πολύ στην ορθοπεδική και στην αγγειολογία-καρδιολογία.
Ορισμένες φορές η εξέταση γίνεται μετά από ενδοφλέβια έγχυση σκιερής ουσίας (ιωδιούχο σκιαγραφικό), ενώ σε κάποιες ειδικές περιπτώσεις λαμβάνονται πολύ λεπτές τομές 1-2 χιλ.

Μειονεκτήματα

Η αξονική τομογραφία, παρά τα τεράστια θετικά της, έχει και ορισμένα μειονεκτήματα. Τα πιο βασικά είναι: 1) Ο εξεταζόμενος ακτινοβολείται με μεγάλη ποσότητα ακτίνων Χ, και η ακτινοβολία έχει διαπιστωθεί ότι είναι ένας μεταλλαξιογόνος παράγοντας, 2) ένα πολύ μικρό ποσοστό ανθρώπων εμφανίζει αλλεργία στη σκιαγραφική ουσία, 3) η εικόνα είναι σχετικά "άκαμπτη", αφού η μέγιστη κλίση λήψης που επιτυγχάνεται είναι 30ο. Για ορισμένα από αυτά τα σημεία, εξέλιξη της αξονικής θεωρείται η μαγνητική τομογραφία, 4) δεν απεικονίζει καλά τα μαλακά μόρια.
Κβαντική βαρύτητα

Η κβαντική βαρύτητα είναι πεδίο της θεωρητικής φυσικής που επιδιώκει να περιγράψει τη βαρύτητα σύμφωνα με τις αρχές της κβαντικής μηχανικής, και όπου τα κβαντικά φαινόμενα δεν μπορούν να αγνοηθούν, όπως κοντινά συμπαγή αστροφυσικά αντικείμενα, όπου τα αποτελέσματα της βαρύτητας είναι ισχυρά.
Η τρέχουσα κατανόηση της βαρύτητας βασίζεται στη γενική θεωρία της σχετικότητας του Άλμπερτ Αϊνστάιν, η οποία διαμορφώνεται μέσα στο πλαίσιο της κλασικής φυσικής. Από την άλλη πλευρά, οι άλλες τρεις θεμελιώδεις δυνάμεις της φυσικής περιγράφονται στο πλαίσιο της κβαντικής μηχανικής και της κβαντικής θεωρίας πεδιου, ριζικά διαφορετικοί φορμαλισμοί για την περιγραφή των φυσικών φαινομένων. Μερικές φορές υποστηρίζεται ότι η περιγραφή της βαρύτητας στη κβαντική μηχανική είναι αναγκαία για το λόγο ότι δεν μπορεί κανένας να ζευγαρωθεί συνεπώς ένα κλασσικό σύστημα σε ένα κβαντικό.
Ενώ σε μια κβαντική θεωρία της βαρύτητας μπορεί να είναι απαραίτητο να συμβιβάσει τη γενική σχετικότητα με τις αρχές της κβαντικής μηχανικής, προκύπτουν δυσκολίες κατά την εφαρμογή των συνήθων θεωριών της την κβαντικής θεωρίας πεδίου στη δύναμη της βαρύτητας μέσω μποζονίων της κβαντικής βαρύτητας. Το πρόβλημα είναι ότι η θεωρία όπως παίρνεται με αυτόν τον τρόπο δεν είναι επανακανονικοποιήσιμη και ως εκ τούτου δεν μπορεί να χρησιμοποιηθεί για να γίνουν σημαντικές φυσικές προβλέψεις. Ως αποτέλεσμα, οι θεωρητικοί έχουν πάρει πιο ριζοσπαστικές προσεγγίσεις στο πρόβλημα της κβαντικής βαρύτητας, με τις πιο δημοφιλής προσεγγίσεις να είναι η  θεωρία των χορδών και η κβαντική βαρύτητα βρόγχων. Αν και κάποιες θεωρίες της κβαντικής βαρύτητας, όπως η θεωρία των χορδών, προσπαθεί να ενοποιήσει τη βαρύτητα με τις άλλες θεμελιώδεις δυνάμεις, άλλες, όπως η κβαντική βαρύτητα βρόγχων, δεν κάνουν τέτοια προσπάθεια, αλλά κάνουν μια προσπάθεια να κβαντοποιήσουν το βαρυτικό πεδίο, ενώ διατηρείται χωριστά από τις άλλες δυνάμεις.
Αυστηρά μιλώντας, ο στόχος της κβαντικής βαρύτητας είναι μόνο να περιγράψει την κβαντική συμπεριφορά του βαρυτικού πεδίου και δεν πρέπει να συγχέεται με στόχο την ενοποίηση όλων των θεμελιωδών αλληλεπιδράσεων σε ένα ενιαίο μαθηματικό πλαίσιο. Μια θεωρία της κβαντικής βαρύτητας που είναι επίσης μια μεγάλη ενοποίηση όλων των γνωστών αλληλεπιδράσεων μερικές φορές αναφέρεται ως Θεωρία των πάντων. Ενώ καμία ουσιαστική βελτίωση στη παρούσα κατανόηση της βαρύτητας θα βοηθούσε περαιτέρω την εργασία προς την ενοποίηση, η μελέτη της κβαντικής βαρύτητας είναι πεδίο σε διάφορους κλάδους που έχουν διαφορετικές προσεγγίσεις για την ενοποίηση.
Μία από τις δυσκολίες για τη διαμόρφωση της θεωρίας της κβαντικής βαρύτητας είναι ότι οι κβαντικές βαρυτικές επιδράσεις εμφανίζονται μόνο σε κλίμακες μήκους κοντά στην κλίμακα του Πλανκ, γύρω στα 10⁻³⁵ μέτρα, μια κλίμακα πολύ μικρότερη, και αντίστοιχα πολύ μεγαλύτερη στον τομέα της ενέργειας, σε σχέση με τις ήδη προσβάσιμες με τους υψηλής ενέργειας επιταχυντές σωματιδίων. Ως εκ τούτου, οι φυσικοί έχουν έλλειψη πειραματικών δεδομένων στα οποία θα μπορούσε να γίνει διάκριση μεταξύ των ανταγωνιστικών θεωριών που έχουν προταθεί.
Ψιλοκυβίνη

Η ψιλοκυβίνη είναι μια φυσική ψυχοτρόπος ουσία που παράγεται κυρίως από είδη μανιταριών του γένους Psilocybe. Η ψιλοκυβίνη στον ανθρώπινο οργανισμό μετατρέπεται γρήγορα σε ψιλοκίνη, η οποία έχει παρόμοιες ψυχοτρόπες ιδιότητες με το LSD, τη μεσκαλίνη και το DMT. Οι επιδράσεις της στον οργανισμό περιλαμβάνουν την ευφορία, τις οπτικές παραισθήσεις, την αλλαγή της αντίληψης, τη μεταβολή της αίσθησης του χρόνου. Πιθανές δυσάρεστες παρενέργειες της ψιλοκυβίνης είναι η ναυτία και οι κρίσεις πανικού.
Κυπριακές ευρωεκλογές 2019

Δημοκρατικός Συναγερμός

Ο Δημοκρατικός Συναγερμός θα συμμετέχει στις ευρωεκλογές με αυτόνομο ψηφοδέλτιο.
Στις 16 Φεβρουαρίου 2019, πραγματοποιήθηκε η διαδικασία υποβολής υποψηφιοτήτων. Κατατέθηκαν πέντε υποψηφιότητες, μεταξύ άλλων του ευρωβουλευτή Λευτέρη Χριστοφόρου και των βουλευτών Νίκου Τορναρίτη και Ελένης Σταύρου. Πληροφορίες που ήθελαν την τραγουδίστρια Άννα Βίσση στο ψηφοδέλτιο του κόμματος, διαψεύστηκαν.

Ανορθωτικό Κόμμα Εργαζόμενου Λαού

Το Ανορθωτικό Κόμμα Εργαζόμενου Λαού θα κατέλθει αυτόνομα στις ευρωεκλογές.
Στις 19 Ιανουαρίου 2018, η Κεντρική Επιτροπή του Α.Κ.Ε.Λ., έπειτα από διαβούλευση τις τοπικές οργανώσεις του κόμματος, κατέληξε στα ονόματα που θα στελεχώσουν το ψηφοδέλτιο. Μεταξύ αυτών συμπεριλαμβάνεται ο νυν ευρωβουλευτής Νεοκλής Συλικιώτης και ο βουλευτής επαρχίας Λάρνακας Γιώργος Γεωργίου, ενώ για πρώτη φορά συμπεριλαμβάνεται και τουρκοκύπριος υποψήφιος, ο Νιαζί Κιζιλγιουρέκ. 
Λίγες ημέρες αργότερα έγινε και η επίσημη παρουσίαση των υποψηφίων.

Δημοκρατικό Κόμμα

Το Δημοκρατικό Κόμμα είχε ανακοινώσει εξ αρχής την κάθοδό του στις ευρωεκλογές του 2019 με αυτόνομο ψηφοδέλτιο. 
Το Δεκέμβριο του 2018, ο πρόεδρος του ΔΗ.ΚΟ. Νικόλας Παπαδόπουλος σε συνάντηση που είχε με την πρόεδρο του κινήματος Αλληλεγγύη και ερωβουλευτή Ελένη Θεοχάρους, συζήτησαν το θέμα της συνεργασίας των δύο κομμάτων στις ευρωεκλογές, με τη συμπερίληψη της Ελένης Θεοχάρους στο ψηφοδέλτιο του ΔΗ.ΚΟ.. Τελικά, το ΔΗ.ΚΟ. και η Αλληλεγγύη κατέληξαν σε συμφωνία, την οποία επικύρωσαν τα συλλογικά τους όργανα.
Στις αρχές Φεβρουαρίου, ανακοινώθηκαν οι έξι υποψήφιοι του Δημοκρατικού Κόμματος για τις ευρωεκλογές, ενώ ακολούθησε η έγκριση της Κεντρικής Επιτροπής του κόμματος.

Εθνικό Λαϊκό Μέτωπο

Το Εθνικό Λαϊκό Μέτωπο θα κατέλθει με αυτόνομο ψηφοδέλτιο στις ευρωεκλογές. Φήμες που ήθελαν το κόμμα να συνεργάζεται με την Αλληλεγγύη και την Ελένη Θεοχάρους διαψεύστηκαν.
Στις 15 Μαρτίου 2019 ανακοινώθηκαν επίσημα οι έξι υποψήφιοι ευρωβουλευτές του Ε.ΛΑ.Μ., στους οποίους συμπεριλαμβάνεται και ο εκπρόσωπος τύπου του κόμματος Γεάδης Γεάδη. Επικεφαλής της προεκλογικής εκστρατείας τέθηκε ο Λίνος Παπαγιάννης.

Άλλα

Η νεοσυσταθείσα Δημοκρατική Παράταξη, ανακοίνωσε στις 15 Φεβρουαρίου 2019 τους έξι υποψήφιους ευρωβουλευτές του κόμματος, στους οποίους συμπεριλαμβάνεται και η πρώην ευρωβουλευτής του ΔΗ.ΚΟ. Αντιγόνη Παπαδοπούλου.
Η Κεντρική Επιτροπή του Κόμματος για τα Ζώα Κύπρου αποφάσισε την αυτόνομη κάθοδο του κόμματος στις ευρωεκλογές.
Στις 25 Φεβρουαρίου 2019 συστήθηκε το «Κίνημα Γιασεμί», με σκοπό την κάθοδο στις ευρωεκλογές. Ο συνδυασμός αποτελείται αποκλειστικά από τουρκοκυπρίους, πολίτες τις Κυπριακής Δημοκρατίας. Στο ψηφοδέλτιο συμμετέχει, εκτός των άλλων, και ο δημοσιογράφος Σενέρ Λεβέντ. Στις 13 Μαρτίου έγινε η επίσημη παρουσίαση των υποψηφίων.
Άγιος Παύλος Λεμεσού

Τοποθεσία

Ο Άγιος Παύλος βρίσκεται στη γεωγραφική περιοχή της Πιτσιλιάς, στη νότια πλευρά της Παπούτσας. Είναι κτισμένος σε υψόμετρο 670 μέτρων πάνω από την επιφάνεια της θάλασσας. Βόρεια συνορεύει με τον Άγιο Θεόδωρο, ανατολικά με τον Άγιο Κωνσταντίνο και νότια και δυτικά με το Καλό Χωριό.

Φυσικό περιβάλλον

Το τοπίο της περιοχής είναι τραχύ και πετρώδες, με απότομος πλαγιές και πολλές κοιλάδες. Στο φυσικό περιβάλλον της περιοχή περιλαμβάνονται καρυδιές, πλατάνια, αμπέλια, ελιές και χαρουπιές.

Ονομασία

Σύμφωνα με την παράδοση, ο Απόστολος Παύλος μαζί με τον Απόστολο Βαρνάβα και τον Απόστολο Μάρκο και τη συνοδεία τους, κατά την πρώτη περιοδεία τους στην Κύπρο για τη διάδοση του Χριστιανισμού το 45 μ.Χ. έφτασαν στην περιοχή του χωριού. Εκεί θεράπευσαν μια τυφλή κοπέλα που συνάντησαν στον ποταμό. Η παράδοση αναφέρει ότι ο Άγιος Παύλος έκανε διευθετήσεις με τις οποίες κτίστηκαν σπίτια και δημιουργήθηκε το χωριό. Για το λόγω αυτό το χωριό ονομάστηκε Άγιος Παύλος.

Ιστορία

Τα χαλάσματα και τα διάφορα ευρήματα που εντοπίστηκαν στην περιοχή μαρτυρούν ότι αρχικά δημιουργήθηκαν οικισμοί βορειότερα του σημερινού χωριού. Συγκεκριμένα οικισμοί φαίνεται να υπήρχαν στις τοποθεσίες Στύρακας, Κλειδωρένατα, Πλάτη, Λινούες, Καλίτσα και Μαρούδες. Με τα χρόνια οι οικισμοί αυτοί ενώθηκαν και ονομάστηκαν Κάμπος. Ανατολικά του χωριού υπήρχε και ο αρχαίος οικισμός Ζήλος, που είναι πιθανόν να είχε κατοικηθεί αρχικά από αποίκους από την Μικρά Ασία (η Ζήλα ήταν πόλη της Μικράς Ασίας στα νότια της Αμάσειας).
Όταν ανακαλύφθηκε ο χαλκός άρχισε η εξόρυξη του από την περιοχή Κλειδωρένατα, στην τοποθεσία Πέτρα του Ρκου. Εκεί ανεβρέθηκαν νομίσματα της εποχής των Πτολεμαίων και αρχαίοι τάφοι. Ακολούθησε η κάθοδος των Αχαιών στην Κύπρο και ο εποικισμός του νησιού από αυτούς. Τότε άρχισε η εμπορική εκμετάλλευση του χαλκού. Αυτό οδήγησε στην ανάπτυξη των οικισμών της περιοχής. Ενδεικτικά, οι οικισμοί Καλίστα και Μαρούδες αναφέρονται στην απογραφή του 1565. Δεν αναφέρονται στην απογραφή του 1825 γιατί είχαν ήδη εγκαταλειφθεί. Οι κάτοικοι τους μετακινήθηκαν είτε στον Άγιο Παύλο είτε στον Άγιο Θεόδωρο.
Ο Άγιος Παύλος κατοικείτο από τη ρωμαϊκή εποχή. Τη βυζαντινή εποχή, λόγω των αραβικών επιδρομών, αυξήθηκε ο πληθυσμός του χωριού επειδή οι κάτοικοι των παράλιων περιοχών μετακινήθηκαν στην ενδοχώρα για ασφάλεια. Την εποχή της Φραγκοκρατίας το χωριό αποτελούσε μέρος της Μεγάλης Κομανταρίας, που είχε ως έδρα το Κολόσσι. Η Μεγάλη Κομανταρία άνηκε στο Τάγμα των Ιπποτών του Αγίου Ιωάννη της Ιερουσαλήμ.
Το χωριό συνέχισε να αναπτύσσεται και ο πληθυσμός του να αυξάνεται και την εποχή της Τουρκοκρατίας.

Ιερός ναός

Ο ιερός ναός του χωριού είναι αφιερωμένος στον Άγιο Παύλο. Είναι κτίσμα του 17ου-18ου αιώνα.
Μαρκί

Γεωγραφία

Το Μαρκί βρίσκεται κεντρο-ανατολικά της ενορίας, ανατολικά της Γρενάδας.
Η πόλη βρίσκεται κοντά στο Ντεμπλάντο και τη Γκρενβίλ.

Ιστορία

Το 1995-1996 ο λόφος Μπατλ Χιλ (Battle Hill) του Μαρκίζ ανήκε στους Γάλλους. Το Μαρκίζ από το 1995 έως το 1996 ήταν η πρωτρεύουσα του Αγίου Ανδρέα. Μετά μετακινήθηκε στη Γκρενβίλ.

Κτήρια-Οδοί

Η εκκλησία του Μαρκί είναι η αρχαιότερη στη Γρενάδα και μια από τις αρχαιότερες στις Δυτικές Ινδίες. Ιδρύθηκε τον Μάιο του 1927.
Χτένι

Περιγραφή

Το όστρακο του χτενιού έχει σχήμα βεντάλιας και η διάμετρός του είναι 12 εκατοστά. Στο εσωτερικό του βρίσκεται το σώμα του ζώου, το οποίο καλύπτεται από μανδύα, στις άκρες του οποίου υπάρχουν κεραίες. Εκεί βρίσκονται τα αισθητήρια όργανα (για την αφή και την όσφρηση). 
Το μυικό σύστημα του ζώου είναι πιο ανεπτυγμένο από αυτό του στρειδιού, με το οποίο παρουσιάζει ομοιότητες. Το σχήμα του κελύφους τους τείνει να είναι ομαλό και φέρνει στη μνήμη τον αρχέγονο τύπο ενός θαλάσσιου κοχυλιού. Για το λόγο αυτό χρησιμοποιείται για διακόσμηση.
Τα περισσότερα χτένια ζουν ελεύθερα, ωστόσο άλλα έχουν τη βύσσο, που τους επιτρέπει να προσκολλώνται σε βράχους ή άλλα στερεά αντικείμενα του βυθού.

Αναπαραγωγή

Όντας ερμαφρόδιτα ζώα, τα χτένια μπορούν να αλλάζουν φύλα. Και τα δύο φύλα παράγουν αυγά, των οποίων το χρώμα εξαρτάται από το φύλο του γονέα. Τα κόκκινα αυγά είναι από θηλυκά και τα λευκά από αρσενικά. Τα σπερματοζωάρια και τα ωάρια απελευθερώνονται μέσα στο νερό στη διάρκεια της αναπαραγωγικής περιόδου και τα γονιμοποιημένα ωάρια βυθίζονται στον πυθμένα. Έπειτα από αρκετές εβδομάδες, το νεαρό χτένι βγαίνει από το αυγό του και οι προνύμφες επιπλέουν μέχρι να εγκατασταθούν ξανά στο βυθό, ώσπου να μεγαλώσουν. Γίνονται σεξουαλικά ενεργά έπειτα από πολλά χρόνια. Τα χτένια μπορούν να ζήσουν μέχρι και 18 χρόνια. Η ηλικία τους φαίνεται από τους ομόκεντρους δακτυλίους που έχουν τα κελύφη τους.

Ως εδώδιμα

Στις ανατολικές ακτές των ΗΠΑ, ο πληθυσμός των χτενιών μειώθηκε ραγδαία, εξαιτίας της υπεραλίευσης των καρχαριών. Μέχρι πρόσφατα, οι πιο πολλοί καρχαρίες τρέφονταν με σαλάχια,  τα οποία είναι ο κύριος εχθρός των χτενιών. Ως αποτέλεσμα, η μείωση των καρχαριών έφερε την αύξηση του πληθυσμού των σαλαχιών, τα οποία ήταν ελεύθερα να τρέφονται με χτένια, στο βαθμό της μεγάλης μείωσης του πληθυσμού των μαλακίων.
Το 2005 από την παγκόσμια αλίευση χτενιών, το 80% γινόταν στην Κίνα , σύμφωνα με έρευνα του FAO. Στην Ευρώπη, η Ρωσία είναι κύριος αλιέας.

Ως σύμβολο

Το κέλυφος του χτενιού αποτελεί παραδοσιακό έμβλημα του Ιακώβου, γιου του Ζεβεδαίου, ενός από τους μαθητές του Ιησού. Η σχέση του αγίου Ιακώβου με τα χτένια πιθανότατα οφείλεται στο θρύλο ότι ο Απόστολος κάποτε είχε σώσει έναν ιππότη, ο οποίος ήταν καλυμμένος με χτένια. Σύμφωνα με άλλη εκδοχή του θρύλου, κατά τη μεταφορά των λειψάνων του αγίου Ιακώβου από την Ισπανία στην Ιερουσαλήμ, το άλογο ενός ιππότη έπεσε μέσα στο νερό και βγήκε καλυμμένο με κοχύλια.
Επίσης, το χτένι αποτυπώνεται και σε έργα τέχνης ως σύμβολο γονιμότητας. Ενδεικτικό είναι το έργο της «Αναδυόμενης Αφροδίτης» που εκτίθεται σήμερα στο Μουσείο του Λούβρου.
Το χτένι είναι, επίσης, το εμπορικό σήμα της εταιρείας πετρελαιοειδών "Shell".
Είδη χτενιών απαντώνται απολιθωμένα.
Σπαρτιατική Συμμαχία

Πελοποννησιακή συμμαχία

Κατά τις αρχές του 5ου αιώνα π.Χ. το όνομα της συμμαχίας άλλαξε και από Σπαρτιατική ονομάστηκε Πελοποννησιακή συμμαχία, για να τονίσει το γενικό χαρακτήρα της. Οι σύμμαχοι ήταν οι ίδιοι και πάλι με τη Σπάρτη αρχηγό της συμμαχίας. Οι Αργείοι ήταν οι κυριότεροι εχθροί της Σπάρτης και γενικά της Σπαρτιατικής συμμαχίας. Το τέλος του Πελοποννησιακού πολέμου έφερε το Άργος στη συμμαχία. Όμως μετά από αποστασίες των συμμάχων της Σπάρτης η συμμαχία σιγά - σιγά άρχισε να διαλύεται.
Βεσελεήλ

Ο Βεσελεήλ ήταν πρόσωπο της Παλαιάς Διαθήκης, ήταν σύγχρονος αλλά νεότερος του Μωυσή, από τη φυλή του Ιούδα. Ήταν ένας άνθρωπος γεμάτος από το πνεύμα και τη σοφία του Θεού (Ιεχωβά). Το όνομά του σημαίνει κάτω από τη σκιά του Θεού. Ο πατέρας του ήταν ο Ουρί, και παππούς του ο Ωρ, του Χάλεβ (Χελουβαϊ), του Εσρών, του Φαρές, του Ιούδα.
Ο Θεός τον επέλεξε για να κατευθύνει το έργο της κατασκευής της Σκηνής και των εξαρτημάτων της, της Κιβωτού και του χάλκινου θυσιαστηρίου όπως επίσης και τα ενδύματα του Αρχιερέα και των ιερέων. Ήταν πολύ καλός σε κάθε τεχνική εργασία, στο χρυσάφι, στο ασήμι και στον χαλκό, κατεργαζόταν πέτρες και ξύλο, και σχεδίαζε επινοήματα και κατασκευές κάθε είδους. Ο παππούς του ο Ωρ αναφέρεται πως μαζί με τον Ααρών κρατούσαν τα χέρια του Μωυσή σταθερά, ωσότου οι Ισραηλίτες κατάφεραν να νικήσουν τους Αμαληκίτες. Ο Ωρ πρέπει να ήταν κοντά στην ηλικία του Μωυσή (80 ετών) και του Ααρών (83 ετών) το 1513 π.χ., ίσως και λίγο μεγαλύτερος. Αυτό φαίνεται και από το ότι όταν ο Μωυσής ανέβηκε στο βουνό για να πάρει τις εντολές από τον Ιεχωβά, άφησε στη θέση του ως κριτές τον Ααρών και τον Ωρ.
Επομένως, ο Βεσελεήλ πρέπει να ήταν σχετικά νέος όταν ανέλαβε αυτόν τον διορισμό. Αν ο παππούς του ο Ωρ ήταν γύρω στα 80-90 χρόνια του, ο πατέρας του ο Ουρί γύρω στα 60-70 χρόνια του τότε λογικά ο ίδιος δεν μπορεί να ήταν πάνω από 40 ετών όταν ο Ιεχωβά του ανέθεσε αυτό το σπουδαίο έργο. (το 1513 π.χ.) Πέθανε πριν το 1473 π.χ. και έτσι δεν μπήκε στη γη της επαγγελίας, εφόσον ήταν πάνω από 20 ετών τότε που η σύναξη του λαού στασίασε κατά του Ιεχωβά και δεν τον εμπιστεύθηκε ότι θα μπορούσε να δώσει στο λαό τη νίκη απέναντι στους ισχυρούς κατοίκους της γης.
Έζησε το διάστημα 1550 π.χ.-1473 π.χ. κατά προσέγγιση.
Ρίπη

Η Ρίπη ήταν πόλη της αρχαίας Αρκαδίας.
Ήταν ομηρική πόλη και το μόνο στοιχείο που γνωρίζουμε προέρχεται από τον Όμηρο, ο οποίος την αναφέρει στη Β΄ ραψωδία της Ιλιάδας. Εκεί ο Όμηρος αναφέρει ότι η Ρίπη είχε συμμετάσχει στον Τρωικό Πόλεμο με τους υπόλοιπους Αρκάδες, υπό την αρχηγία του Αγαπήνορα. 
Η θέση της αρχαίας πόλης είναι άγνωστη αλλά πιστεύεται ότι ίσως είναι κάποιος από τους πολλούς προϊστορικούς οικισμούς που έχουν ανασκαφεί στην περιοχή της Δάφνης.
Αγωγός ιστός

Ο αγγειακός ή αγωγός ιστός είναι ένας φυτικός ιστός ο οποίος είναι υπεύθυνος για τη μεταφορά νερού και διαλυμένες ουσίες μέσα στο φυτό και προσφέρει μηχανική στήριξη. Αποτελείται από το φλοίωμα και το ξύλωμα. Στα νεαρά φυτά, συνήθως συνδυάζονται σε αγγειακά δεμάτια. Καλύπτει όλη την έκταση του φυτικού σώματος.
Οκτάβιους Έλις

Επαγγελματική σταδιοδρομία

Αφού δεν επιλέχθηκε στο NBA ντραφτ του 2016, ο Έλις υπέγραψε το πρώτο επαγγελματικό συμβόλαιο του με το μαυροβούνιο σύλλογο ΚΚ Μόρναρ Μπαρ της Αδριατικής Λίγκας. 
Στις 9 Μαρτίου 2017, υπέγραψε στους Αλάσκα Έισις ως ο εισαγόμενος παίκτης τους για το PBA Commissioner's Cup 2017. Ωστόσο, στις 18 Μαρτίου, τρεις ημέρες πριν από το πρώτο παιχνίδι της ομάδας, έφυγε από τις Φιλιππίνες για να παρευρεθεί σε μία «σημαντική οικογενειακή υπόθεση». 
Στις 24 Ιουλίου 2017, υπέγραψε στη ρωσική Ενισέι. Στις 29 Δεκεμβρίου 2017, έφυγε από την Ενισέι και εντάχθηκε στον Προμηθέα Πατρών του Ελληνικού Πρωταθλήματος. Στις 21 Ιουνίου 2018, ανανέωσε το συμβόλαιο του για ένα ακόμη έτος με τον Προμηθέα.

Προσωπική ζωή

Ο Έλις είναι ο γιος του Τζέρελ Χορν (Jerrell Horne), πρώην καλαθοσφαιριστή στο Πανεπιστήμιο του Μέμφις. Ο ξάδερφος του, Μόντα Έλις, έχει αγωνιστεί στο NBA, με την τελευταία του ομάδα να είναι οι Ιντιάνα Πέισερς.
Σφουγγαρίστρα

Η σφουγγαρίστρα είναι ένα εργαλείο καθαρισμού πατωμάτων. Αποτελείται από μακρύ κυλινδρικό κοντάρι και από μία βάση από πανί ή από πολλά μακρόστενα πανάκια. Χρησιμοποιείται μαζί με έναν κουβά στον οποίο γίνεται το στίψιμο της σφουγγαρίστρας. 
Υπάρχουν επίσης ειδικές σφουγγαρίστρες για καθαρισμό παρκέ και λείων δαπέδων.
Βοάνη

Η Βοάνη, Βοάνα ή Σαπάντζα (τουρκ. Sapanca) είναι λίμνη της Μικράς Ασίας κοντά στη Νικομήδεια (Ιζμίτ). Έχει έκταση 45 τετραγωνικά χιλιόμετρα και μέγιστο βάθος 52 μέτρα. Η λίμνη βρίσκεται σε μια τεκτονική τάφρο, ανατολικά του κόλπου του Ιζμίτ και είναι παράλληλη με τη λίμνη Νίκαιας ή Ισνίκ. Το νερό της λίμνης είναι πόσιμο όμως η λίμνη έχει αστικοποιηθεί λόγω της εγγύτητάς με την Κωνσταντινούπολη. Το νερό της χρησιμοποιείται για τη ύδρευση σπιτιών και για βιομηχανικές χρήσεις.
Βουλγαρική Εθνική Ραδιοφωνία

Η Βουλγαρική Εθνική Ραδιοφωνία (βουλγαρικά: Българско национално радио, БНР, αγγλικά: Bulgarian National Radio) είναι ο εθνικός ραδιοφωνικός οργανισμός της Βουλγαρίας. Διαθέτει δύο εθνικά και επτά περιφερειακά κανάλια, καθώς και μια διεθνή υπηρεσία – Βουλγαρική Ραδιοφωνία – η οποία μεταδίδει σε 11 γλώσσες.
Ευθύμης Κουλουχέρης

Συλλογικό επίπεδο

Ξεκίνησε την ποδοσφαιρική του σταδιοδρομία στους ερασιτέχνες της Καρδίτσας. 
Το 1998 μεταγράφηκε στην Προοδευτική. Με τη φανέλα της Προοδευτικής αγωνίστηκε αρχικά δύο χρονιές στην Α' Εθνική (1998-1999 και 1999-2000), γνωρίζοντας την τελευταία τον υποβιβασμό. Στη συνέχεια αγωνίστηκε δύο, επίσης, χρονιές στη Β' Εθνική (2000-2001 και 2001-2002), κατακτώντας την τελευταία την επάνοδο στην Α' Εθνική. Στη συνεχεία, στα μέσα της χρονιάς 2002-2003 (Ιανουάριος του 2003) μεταπήδησε στον Ολυμπιακό. Με τον Ολυμπιακό ο Κουλουχέρης είχε συνολικά μόλις τρεις συμμετοχές στο πρωτάθλημα, ενώ κατέκτησε δύο πρωταθλήματα (2003, 2005) και ένα Κύπελλο (2005). Τελικά, στις 17 Ιανουαρίου 2006 έλυσε κοινή συναινέσει το συμβόλαιό του με τους «ερυθρολεύκους», μιας και δεν κατάφερε να καθιερωθεί στον Ολυμπιακό και δεν υπολογιζόταν πλέον από τον Νορβηγό τεχνικό της ομάδας, Τρόντ Σόλιντ. 
Αμέσως μετά, στα μέσα πλέον της χρονιάς 2005-2006, συμφώνησε να συνεχίσει την καριέρα του στην ομάδα που υποστήριζε από μικρός, δηλαδή στον Άρη Θεσσαλονίκης. Με τη φανέλα του Άρη, ολοκλήρωσε τη χρονιά στη Β' Εθνική, όπου η ομάδα είχε προηγουμένως υποβιβαστεί και κέρδισε την επάνοδο στην Α' Εθνική. Η αμέσως επόμενη σεζόν (2006-2007) υπήρξε η πιο «γεμάτη» από συμμετοχές στην Α' Εθνική, στην μέχρι τώρα καριέρα του, καθώς είχε 25 συμμετοχές και σκόραρε 1 φορά (αυτό ήταν και το παρθενικό του τέρμα στην Α΄Εθνική, στις 4 Φεβρουαρίου 2007 εναντίον της Skoda Ξάνθης).
Στις 14 Ιανουαρίου 2012, στα μέσα της χρονιάς 2011-2012, υπέγραψε στον Πανιώνιο, με τη φανέλα του οποίου αγωνίστηκε μέχρι το 2014. Στις 11 Σεπτεμβρίου του 2014, ενώψει της χρονιάς 2014-2015, μεταγράφηκε στην Αναγέννηση Καρδίτσας, με τη φανέλα της οποίας αγωνίστηκε ελάχιστα, μέχρι τον Οκτώβριο του ίδιου έτους, όταν έλυσε κοινή συναινέσει το συμβόλαιο του.

Εθνικό επίπεδο

Το 2002 και το 2003 συμμετείχε 8 φορές συνολικά με την Εθνική Ελλάδας Ελπίδων, σε προκριματικούς αγώνες για το Ευρωπαϊκό Πρωτάθλημα Ελπίδων.